ไทยพาณิชย์เปิดแนวรบกองตปท.
บลจ.ไทยพาณิชย์ ส่งท้ายปีงัดกลยุทธ์ใหม่คลอดกองทุนต่างประเทศกระจายลงทุนสินทรัพย์ทั่วโลก ตั้งเป้าผลตอบแทน 7% ต่อปี
8 ธ.ค. 2554

บลจ.ไทยพาณิชย์ ส่งท้ายปีงัดกลยุทธ์ใหม่คลอดกองทุนต่างประเทศกระจายลงทุนสินทรัพย์ทั่วโลก ตั้งเป้าผลตอบแทน 7% ต่อปี 
นางโชติกา สวนานนท์ กรรมการผู้อำนวยการ บริษัท หลักทรัพย์จัดการกองทุน (บลจ.) ไทยพาณิชย์ กล่าวว่า บริษัทปรับกลยุทธ์ในการออกกองทุนใหม่ ซึ่งจะออกกองทุนที่เน้นการกระจายความเสี่ยงและลดความผันผวนของผลตอบแทน เพื่อให้เหมาะกับระดับการยอมรับความเสี่ยงของนักลงทุน โดยเฉพาะการลงทุนในต่างประเทศ 
ทั้งนี้ บลจ.ออกกองทุนรูปแบบดังกล่าวกองทุนแรกคือ กองทุนเปิดไทยพาณิชย์โกลบอล เวลท์ ที่มีนโยบายกระจายลงทุนในสินทรัพย์ประเภทต่างๆ ทั่วโลก ประกอบด้วย ตราสารหนี้และหุ้นทั่วโลก ทั้งประเทศพัฒนาแล้วและตลาดเกิดใหม่ และดัชนีสินค้าโภคภัณฑ์ โดยว่าจ้างบริษัท เมอร์เซอร์ ซึ่งเป็นที่ปรึกษาการลงทุนระดับโลกมาให้คำแนะนำในการคัดเลือกกองทุนที่มีผลงานดีที่สุด และให้คำแนะนำในการจัดสรรน้ำหนักการลงทุน 
“กองทุนในรูปแบบนี้จะเป็นทิศทางใหม่ในการบริหารจัดการกองทุน ซึ่งในปีนี้เราจะออกกองทุนรวมเพื่อการเลี้ยงชีพ (RMF) รูปแบบเดียวกันนี้ออกมาอีก 1 กองทุน และน่าจะเป็น บลจ.แรกในประเทศไทยที่มีกองทุนรูปแบบนี้ และในปีหน้าจะมีกองทุนในรูปแบบนี้ออกมาอีก โดยเป็นกองทุนที่ลงทุนในประเทศ” นางโชติกา กล่าว
นายณรงค์ศักดิ์ ปลอดมีชัย รองกรรมการผู้อำนวยการกลุ่มกลยุทธ์ผลิตภัณฑ์การลงทุน บลจ.ไทยพาณิชย์ กล่าวเพิ่มเติมว่า การจัดสัดส่วนการลงทุนของกองทุนในปีแรกจะแบ่งเป็นตราสารหนี้ทั่วโลก 37% ตราสารหนี้ตลาดเกิดใหม่ 15% หุ้นทั่วโลก 20% หุ้นตลาดเกิดใหม่ 14% ดัชนีสินค้าโภคภัณฑ์ 4% และกองทุนที่ใช้กลยุทธ์เชิงปริมาณในการบริหารอีก 10% โดยลงทุนผ่าน 8 กองทุน จากบริษัทจัดการชั้นนำของโลก 7 แห่ง โดยคาดหวังผลตอบแทนปีละ 7% และความเสี่ยง 8% ซึ่งต่ำกว่าการลงทุนในประเทศ
ทั้งนี้ กองทุนดังกล่าวเปิดขายครั้งแรกจนถึงวันที่ 21 ธ.ค. 2554